รมว.แรงงาน หารือ รมว.แรงงาน มาเก๊า พัฒนาแรงงานภาคบริการส่งออกตลาดมาเก๊าเพิ่ม
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยหลังนำคณะผู้บริหารและกงสุลใหญ่ ณ เมืองฮ่องกง เข้าประชุมหารือร่วมกับนาย เล่ย ไหว่ น่อง (Mr. Lei Wai Nong) รัฐมนตรีว่าการกระทรวงแรงงานมาเก๊า ว่า ในโอกาสที่มาเก๊าผ่อนคลายมาตรการการเดินทางเข้า-ออกเมืองในครั้งนี้ จึงถือโอกาสเดินทางเข้าพบเพื่อกระชับความสัมพันธ์ด้านแรงงาน รวมทั้งแลกเปลี่ยนองค์ความรู้และบุคลากรด้านแรงงานฝีมือ ซึ่งต้องขอบคุณรัฐบาลมาเก๊าที่อนุญาตให้มีการจ้างงานแรงงานไทยภาคบริการมาอย่างต่อเนื่อง เช่น พนักงานต้อนรับ พนักงานเสริฟ พนักงานทำความสะอาด พ่อครัว พนักงานนวดสปา และอื่น ๆ ด้วยวิธีรัฐจัดส่ง ตลอดจนการให้ความช่วยเหลือดูแลแรงงานไทยในมาเก๊าเป็นอย่างดี โดยเฉพาะในช่วงสถานการณ์วิกฤตโควิด-19 ตลอด 3 ปีที่ผ่านมา ส่วนการขยายตลาดแรงงานในมาเก๊า ได้เสนอให้เกิดการแลกเปลี่ยนการเยือนระหว่าง 2 ฝ่าย เพื่อฟื้นฟูการเดินทางระหว่างกัน ตลอดจนการแลกเปลี่ยนบุคลากรด้านการฝึกทักษะแรงงานในสาขาที่แต่ละฝ่ายมีความเชี่ยวชาญระหว่างกัน เบื้องต้นได้ขอให้ฝ่ายมาเก๊าพิจารณาจ้างแรงงานไทยภาคบริการ ซึ่งประเทศไทยพร้อมให้การสนับสนุนในการจัดอบรมพัฒนาฝีมือ ทักษะภาษา เพื่อให้แรงงานไทยมีความสามารถ/ยกระดับฝีมือส่งต่อให้ภาคธุรกิจ เพื่อให้เกิดการทำงานและการจ้างงานแบบยั่งยืน รัฐมนตรีว่าการกระทรวงแรงงาน กล่าวต่อว่า กระทรวงแรงงานหวังว่าการเยือนมาเก๊าครั้งนี้ เป็นการเปิดศักราชใหม่ของความร่วมมือระหว่างไทยกับมาเก๊าที่จะได้รับความร่วมมืออย่างใกล้ชิดและสานต่อความสัมพันธ์อันดีของทั้ง 2 ฝ่าย ให้มีความแน่นแฟ้นยิ่งขึ้น เพื่อประโยชน์ของประชาชน และเป็นการส่งเสริมความร่วมมือภาคแรงงานเพื่อสนับสนุนการพัฒนาเศรษฐกิจของทั้ง 2 ฝ่าย โดยสามารถตอบสนองอุปสงค์และอุปทานของแต่ละฝ่ายได้อย่างมีประสิทธิภาพ